
CORESMA é camiñar SEDENTOS
	buscando a AUGUA VIVA.

1. VER: Que ben, hai auga!

-Cando facemos unha excursión polo monte, un día de calor e terminamos a auga da cantimplora se nos reseca a boca e fraquéannos as forzas. Se atopamos unha fonte polo camiño saltamos de alegría. Que nos fai a auga? 
-Fano, no debuxo deste domingo preséntanos a unha moza no deserto buscando auga. Onde atopa auga? Buscade que é a radioestesia, que é un adiviño, de que é a pinza con cuxo movemento lle indica a presenza dunha capa freática. 

Pasouvos isto algunha vez? 
E coa familia o os amigos? Por que?  
                                                         
2. XULGAR: Coresma é buscar a Auga Viva.

-No evanxeo deste domingo Xesús fálanos daquela muller samaritana que, repartía auga do seu pozo. Aínda que ela non o sabía, tiña moita sede de amor. Xesús que acode ao pozo sedento, dille que el ten unha auga nova, a auga viva que calma toda sede. E ela pídelle: -“Señor, dáme desa auga”. 

QUE NOS QUERE DICIR JESÚS? 

-Coresma é camiñar: non nos detemos, seguimos preparando a Pascua, buscando o que é máis importante na vida. 
-Descubrimos que tamén nós andamos sedentos: de amigos, de relacións profundas, de felicidade, de superación de dificultades (enfermidades, estudos, ansiedades…). De que teño eu sede? Onde buscamos fontes que nos acouguen a sede?
-Descubrimos ao noso lado persoas que nos quitan a sede: pais, catequistas… Quen máis? Hai quen busca adiviños, apostas online… 
-Xesús descóbrenos que el é a auga Viva: Xesús está aí para acompañar, para enchernos de luz e de forza, para orientarnos no camiño recto, perdoarnos, alimentarnos… El ten a auga que sacia plenamente… Se a bebemos xa non andaremos buscando outras fontes con auga adulterada. 
-A samaritana conta aos seus veciños a auga que lle deu Xesús.
Ves así a Xesús? 
Que che está pedindo? Que lle vas dicir?

3. ACTUAR: Xesús, dáme de beber.

-No te conformes con auga embotellada… Busca a auga de Xesús! Pídella cada día. E lembra: coa auga, consumo responsable! 
-Dialogamos sobre como podemos mellorar o encontro con el para potenciar a vida interior, a fe, a vida divina da graza. Facemos algún compromiso. 
-Lembrade que ao bautizarnos bendicimos a auga da pila bautismal e derramámola na cabeza. Achegádevos á pila e dicide: “Xesús, es a auga viva: lávame, purifícame, dáme de beber. Grazas pola fonte de auga viva na que fun bautizado”. 
-Ao entrar no templo, achégate á pila de auga bendita, toca a auga (se Sanidade o permite polo coronavirus), e dille: “Xesús grazas polo meu bautismo, lava o meu pecado, transfórmame, renóvame por dentro, dáme máis fe, éncheme da túa vida de graza. E axúdame a ser testemuña para que outros crean en ti”. 
Que ides facer? 
LECTURAS

· ÉXODO 17, 3-7: Dános auga que beber.

· SALMO 94: 

		R/. Oxalá escoitedes hoxe a voz do señor: «non endurezades o voso corazón».

· ROMANOS 5, 1-2. 5-8: O amor foi derramado en nós co espírito que se nos deu.

· XOÁN 4, 5-15. 19B-26. 39A. 40-42: Un chafariz de auga que salta ata a vida eterna.

	
Narrador: Naquel tempo, chegou Xesús a unha cidade de Samaría chamada Sicar, preto do campo que deu Xacob ao seu fillo Xosé; alí estaba o pozo de Xacob. Xesús, canso do camiño, estaba alí sentado xunto ao pozo. Era cara á hora sexta. Chega unha muller de Samaría a sacar auga, e Xesús dille: 

Xesús: -«Dáme de beber». 

Narrador: Os seus discípulos fóronse á vila para comprar comida. A samaritana díxolle:

Samaritana: -«Como ti, sendo xudeu, pídesme de beber a min, que son samaritana?» 

Narrador: Os xudeus non se tratan cos samaritanos. Xesús contestoulle: 

Xesús: -«Se coñeceses o don de Deus e quen é o que che di “dáme de beber”, pediríaslle ti, e el daríache auga viva». 

Narrador: A muller díxolle: 

Samaritana: -«Señor, se non tes cubo, e o pozo é fondo, de onde sacas a auga viva?; es ti máis que o noso pai Xacob, que nos deu este pozo, e del beberon el e os seus fillos e os seus gandos?». 

Narrador:  Xesús contestoulle: «O que bebe desta auga volve ter sede; pero o que beba da auga que eu lle darei nunca máis terá sede: a auga que eu lle darei converterase dentro del nun chafariz de auga que salta ata a vida eterna». 

Narrador: A muller díxolle:

Samaritana: -«Señor, dáme esa auga: así non terei máis sede, nin terei  que vir aquí a sacala. Sei que vai vir o Mesías, o Cristo; cando veña, el diránolo todo». 

Narrador: Xesús díxolle: 

Xesús: -«Son eu, o que fala contigo». 

Narrador: Naquel pobo moitos creron nel. Así, cando chegaron a velo os samaritanos, rogábanlle que quedase con eles. E quedou alí dous días.  Aínda creron moitos máis pola súa predicación, e dicían á muller: 

Veciños: -«Xa non cremos polo que ti dis; nós mesmos oímolo e sabemos que el é de verdade o Salvador do mundo». 

      Palabra do Señor. 

(Narrador-Xesús- Samaritana-Veciños)




